钦定古今图书集成/明伦汇编/氏族典/第202卷 > 高涣
## 钦定古今图书集成/明伦汇编/氏族典/第202卷 > 高涣

按《北齐书上党刚肃王涣传》：“上党刚肃王涣，字敬寿，
神武第七子也。天姿雄杰，俶傥不群。虽在童幼，恒以
将略自许。神武壮而爱之，曰：‘此儿似我’。及长，力能扛
鼎，材武绝伦，每谓左右曰：‘人不可无学，但要不为博
士耳’。”故读书颇知梗概，而不甚耽习。元象中，封平原郡公。武定末，除冀州刺史。在州有美政。天保初，封上
党王，历中书令、尚书左仆射。八年，录尚书事。初，术士
言亡高者黑衣，是时文宣幸晋阳，以所忌问左右曰：
“何物最黑？”对曰：“莫过漆。”帝以涣第七为当之，乃使库
真都督《破六韩》伯昇之邺征涣。涣至紫陌桥，杀伯昇
以逃，凭河而度，土人执以送帝。铁笼盛之，与永安王
浚同置地牢下。岁馀，与浚同见杀，时年二十六。涣无
嫡子，庶长子宝严，以《河清》二年袭爵，位终金紫光禄
大夫、开府仪同三司。